O‘zbekistonda Mahalla huquq-tartibot maskanlari tuzilmasi tasdiqlandi

Vazirlar Mahkamasining “Mahalla huquq-tartibot maskanlari faoliyatini yanada takomillashtirish to‘g‘risida”gi 343-son qarori qabul qilindi. Bu haqda Norma xabar qildi.
Qayd etilishicha, prezidentning farmon va qaroriga muvofiq Mahalla huquq-tartibot maskanlari tashkil etilgan.
Mahalla huquq-tartibot maskani mahalla va qishloqlarda jamoat tartibini saqlash, huquqbuzarliklar profilaktikasi va jinoyatchilikka qarshi kurashish faoliyatini bevosita amalga oshiradigan, shuningdek, fuqarolarning xavfsizligi va osoyishtaligini ta’minlash borasida ichki ishlar organlari, boshqa huquq-tartibot organlari va jamoat tuzilmalarining mahallalar kesimida birgalikda ishlashini tashkil etadigan ichki ishlar organlarining eng quyi bo‘g‘inidagi tarkibiy tuzilmasi hisoblanadi.
Qaror bilan Mahalla huquq-tartibot maskani tuzilmasi va namunaviy loyihasi tasdiqlangan. Maskanlar ichki ishlar organlari tayanch punktlari negizida tashkil etiladi. Maskan uchun yer maydoni, binolarni ajratish, qurish, ta’mirlash va mebel bilan jihozlash tuman (shahar) hokimliklari tomonidan mahalliy budjet mablag‘lari hisobidan, boshqa moddiy-texnik vositalar bilan ta’minlash IIV tomonidan budjet va budjetdan tashqari mablag‘lar hisobidan amalga oshiriladi.
Profilaktika katta inspektori Maskanning bevosita rahbari hisoblanadi, unga mahallada jamoat tartibini saqlash va huquqbuzarliklar profilaktikasi bo‘yicha kundalik faoliyatni samarali tashkil etish bo‘yicha javobgarlik yuklatiladi.